Thisted FC tabte søndag eftermiddag 1-5 på udebane til Hvidovre.

Thisted FC's Laurits B. Sørensen havde på forhånd gjort det klart, at thyboerne var sultne efter en sejr. En udmelding, der skal ses i lyset af, at klubben ikke har vundet en kamp i 1. division siden begyndelsen af september. Derfor var ambitionen klar: Søndagens kamp mod Hvidovre skulle give tre point. Sådan gik det bare ikke. Selv om Thisted FC kom bedst fra start på et selvmål af Hvidovres Frederik Krabbe, blev det aldrig til mere end det ene hak på måltavlen for thyboerne. Til gengæld skruede Hvidovre gevaldigt op for tempoet og indledte en regulær målfest. Hele 1-5 lød det samlede nederlag på for Thisted FC, da de 90 minutters kamp var fløjtet af. Dermed måtte Thisted altså rejse hjem med uforrettet sag. Klubben ligger lige nu nummer syv i 1. division med 17 point.